section_heading: Prvi svjetski rat
paragraph_text: Nakon ulaska Italije u rat na strani Antante, Josef je s VII. korpusom premješten na Talijansko bojište. Najprije se nalazi na tirolskom dijelu ratišta, da bi ubrzo korpus bio premješten na sočanski dio bojišta u sastav 5. armije kojom je zapovijedao Svetozar Borojević. U sastavu 5. armije Josef s VII. korpusom sudjeluje u Bitkama na Soči kojima je korpus, posebice u drugoj i četvrtoj, pretrpio teške gubitke, ali je usprkos istima uspio obraniti strateški važne položaje koje je držao. Zapovijedajući VII. korpusom Josef je stekao velik ugled među vojnicima, posebice onima mađarske nacionalnosti, brinući se o njihovim medicinskim, higijenskim i drugim potrebama, te ih često posjećujući na bojištu.